CELEX: 32017D0290
Language: sl
Date: 2017-02-17 00:00:00
Title: Izvedbeni sklep Sveta (EU) 2017/290 z dne 17. februarja 2017 o spremembi Sklepa 2009/935/PNZ glede seznama tretjih držav in organizacij, s katerimi Europol sklene sporazume

18.2.2017   
            
            
               SL
            
            
               Uradni list Evropske unije
            
            
               L 42/17
            
         IZVEDBENI SKLEP SVETA (EU) 2017/290
   z dne 17. februarja 2017
   o spremembi Sklepa 2009/935/PNZ glede seznama tretjih držav in organizacij, s katerimi Europol sklene sporazume
   SVET EVROPSKE UNIJE JE –
   ob upoštevanju Pogodbe o delovanju Evropske unije,
   ob upoštevanju Sklepa Sveta 2009/371/PNZ z dne 6. aprila 2009 o ustanovitvi Evropskega policijskega urada (Europol) (1) in zlasti točke (a) člena 26(1) Sklepa,
   ob upoštevanju Sklepa Sveta 2009/934/PNZ z dne 30. novembra 2009 o sprejetju izvedbenih pravil, ki urejajo odnose Europola s partnerji, vključno z izmenjavo osebnih podatkov in tajnih informacij (2), ter zlasti členov 5 in 6 Sklepa,
   ob upoštevanju mnenja Evropskega parlamenta (3),
   ob upoštevanju naslednjega:
   
               (1)
            
            
               Svet je 30. novembra 2009 sprejel Sklep 2009/935/PNZ (4).
            
         
               (2)
            
            
               S točko (a) člena 26(1) Sklepa 2009/371/PNZ so Svetu podeljena izvedbena pooblastila za določitev seznama tretjih držav in organizacij, s katerimi Europol sklene sporazume. Seznam je na podlagi sklepov 2009/371/PNZ in 2009/935/PNZ naveden v prilogi k Sklepu 2009/935/PNZ.
            
         
               (3)
            
            
               Upravni odbor Europola seznam po potrebi pregleda in se odloči, ali bo Svetu predlagal spremembe seznama.
            
         
               (4)
            
            
               Uredba (EU) 2016/794 (5) Evropskega parlamenta in Sveta (v nadaljnjem besedilu: uredba o Europolu) se bo uporabljala od 1. maja 2017. Na podlagi Protokola št. 22 o stališču Danske, ki je priložen Pogodbi o Evropski uniji in Pogodbi o delovanju Evropske unije, uredba o Europolu za Dansko ni zavezujoča in se v njej ne uporablja. Zato bo od 1. maja 2017 Danska štela za tretjo državo v zvezi z Europolom.
            
         
               (5)
            
            
               Glede na pomen, ki ga vse strani pripisujejo preprečevanju hudih kaznivih dejanj, ki prizadenejo dve ali več držav članic, terorizma in oblik kriminala, ki vplivajo na skupni interes v okviru politike Unije, in boju proti njim, je pomembno zagotoviti sodelovanje med Europolom in Dansko o ključnih zadevah, da bi se okrepila odpornost Unije na varnostne grožnje.
            
         
               (6)
            
            
               V skladu s točko (c) člena 25(1) uredbe o Europolu je lahko sporazum o sodelovanju, ki dovoljuje izmenjavo osebnih podatkov, sklenjen pred 1. majem 2017 med Europolom in tretjo državo v skladu s členom 23 Sklepa 2009/371/PNZ, podlaga za prenos osebnih podatkov Europola tretji državi, če je tak prenos potreben za izvajanje nalog Europola.
            
         
               (7)
            
            
               Upravni odbor Europola je 20. decembra 2016 sklenil Svetu priporočiti, naj na seznam doda Dansko, in opredelil, zakaj je z operativnega vidika potrebno, da se z Dansko sklene sporazum o sodelovanju.
            
         
               (8)
            
            
               Da bi se izognili operativni vrzeli od 1. maja 2017 naprej, ko Danska ne bo več sodelovala v Europolu kot država članica, je zelo pomembno, da Europol nemudoma začne postopek za sklenitev sporazuma o sodelovanju z Dansko kot tretjo državo.
            
         
               (9)
            
            
               Sklep 2009/371/PNZ je za Dansko zavezujoč, zato sodeluje pri sprejetju in uporabi tega sklepa, s katerim se izvaja Sklep 2009/371/PNZ.
            
         
               (10)
            
            
               Sklep 2009/371/PNZ je za Združeno kraljestvo in Irsko zavezujoč, zato sodelujeta pri sprejetju in uporabi tega sklepa, s katerim se izvaja Sklep 2009/371/PNZ.
            
         
               (11)
            
            
               Sklep 2009/935/PNZ bi bilo zato treba ustrezno spremeniti –
            
         SPREJEL NASLEDNJI SKLEP:
   Člen 1
   V točki 1 Priloge k Sklepu 2009/935/PNZ se vstavi naslednji vnos:
   
               „—
            
            
               Danska“.
            
         Člen 2
   Ta sklep začne veljati na dan sprejetja.
   Objavi se v Uradnem listu Evropske unije.
   
      V Bruslju, 17. februarja 2017
      
         
            Za Svet
         
         
            Predsednik
         
         E. BARTOLO
      
   
   
      (1)  UL L 121, 15.5.2009, str. 37.
   
      (2)  UL L 325, 11.12.2009, str. 6.
   
      (3)  Mnenje z dne 14. februarja 2017 (še ni objavljeno v Uradnem listu).
   
      (4)  Sklep Sveta 2009/935/PNZ z dne 30. novembra 2009 o določitvi seznama tretjih držav in organizacij, s katerimi Europol sklene sporazume (UL L 325, 11.12.2009, str. 12).
   
      (5)  Uredba (EU) 2016/794 Evropskega parlamenta in Sveta z dne 11. maja 2016 o Agenciji Evropske unije za sodelovanje na področju preprečevanja, odkrivanja in preiskovanja kaznivih dejanj (Europol) ter nadomestitvi in razveljavitvi sklepov Sveta 2009/371/PNZ, 2009/934/PNZ, 2009/935/PNZ, 2009/936/PNZ in 2009/968/PNZ (UL L 135, 24.5.2016, str. 53).